OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o stališču, ki se v imenu Unije zastopa v Pridružitvenem svetu v zvezi s predvideno spremembo Priloge I-A in v zvezi s sklepom Pridružitvenega odbora v trgovinski sestavi glede preračuna seznamov v zvezi z odpravo izvozne dajatve, določenih v prilogah I-C in I-D k Sporazumu o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani („Sporazum“). Predlog uvaja tudi korektivno spremembo Priloge I-C.

2.Ozadje predloga

2.1.Sporazum o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani

Cilj sporazuma je vzpostaviti pogoje za okrepljene gospodarske in trgovinske odnose, ki vodijo v postopno povezovanje Ukrajine z notranjim trgom EU. Sporazum je bil podpisan 21. marca in 27. junija 2014 ter se začasno delno uporablja. Naslov IV o trgovini in z njo povezanih zadevah se začasno uporablja od 1. januarja 2016.

2.2.Pridružitveni svet in Pridružitveni odbor v trgovinski sestavi

2.2.1.Pridružitveni svet

Pridružitveni svet je organ, ustanovljen s Sporazumom, ki se redno sestaja najmanj enkrat letno na ministrski ravni, v njegovem okviru pa potekata politični dialog in dialog o politikah. Nadzira in spremlja uporabo in izvajanje tega sporazuma ter redno pregleduje delovanje tega sporazuma glede na njegove cilje. Sestavljajo ga člani Sveta Evropske unije in člani Evropske komisije na eni strani ter člani vlade Ukrajine na drugi strani. Pridružitveni svet je pooblaščen, da v okviru tega sporazuma sprejema odločitve v zadevah, ki so v njem določene. Take odločitve so zavezujoče za pogodbenici, ki sprejmeta ustrezne ukrepe, po potrebi vključno z ukrepi v okviru posebnih organov, ki se v skladu s tem sporazumom ustanovijo za izvajanje sprejetih odločitev. Odločitve in priporočila sprejme v soglasju s pogodbenicama, in sicer po končanju posameznih notranjih postopkov.

2.2.2.Pridružitveni odbor v trgovinski sestavi

Pridružitveni odbor v trgovinski sestavi je organ, ki je bil ustanovljen s členom 465(4) Sporazuma in je v skladu s členom 465(3) Sporazuma pooblaščen za sprejemanje odločitev v zadevah, ki jih določa Sporazum, in na področjih, za katera je Pridružitveni svet nanj prenesel pooblastila. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje.

Kot je določeno v členu 465(4) Sporazuma, se Pridružitveni odbor sestane v trgovinski sestavi, da obravnava vsa vprašanja v zvezi s trgovino in z njo povezanimi zadevami iz naslova IV Sporazuma. Kot je določeno v členu 1(4) poslovnika Pridružitvenega odbora in pododborov („poslovnik“), je Pridružitveni odbor v trgovinski sestavi sestavljen iz visokih uradnikov Evropske komisije in Ukrajine, ki so odgovorni za trgovino in z njo povezane zadeve. Predstavnik Evropske komisije ali Ukrajine, ki je odgovoren za trgovino in z njo povezane zadeve, se imenuje za predsednika Pridružitvenega odbora v trgovinski sestavi. Zasedanj se udeleži tudi predstavnik Evropske službe za zunanje delovanje.

V skladu s členom 465(3) Sporazuma in členom 11(1) poslovnika Pridružitveni odbor v trgovinski sestavi sprejme sklepe v medsebojnem dogovoru pogodbenic in po zaključku posameznih notranjih postopkov. Vsak sklep ali priporočilo podpiše predsednik Pridružitvenega odbora in overita sekretarja Pridružitvenega odbora.